b'\n_START_ARTICLE_\nPresijan\n_START_SECTION_\nPoreklo\n_START_PARAGRAPH_\nBizantinski viri ka\xc5\xbeejo, da je bil Presijan sin Omurtagovega sina Zvinice (Zb\xc4\x93nitz\xc4\x93s). V starej\xc5\xa1ih sodobnih virih se je pogosto istovetil s svojim predhodnikom Malamirjem, ki naj bi \xc5\xbeivel do 850. let in bil neposreden predhodnik Borisa I.. To je zelo malo verjetno, saj je Malamirja dokazano nasledil njegov ne\xc4\x8dak, sin brata Zvinice, medtem ko je bil predhodnik Borisa I. njegov o\xc4\x8de Presijan. Zlatarski je iz razdrobljenih virov ugotovil, da je neimenovani Malamirjev ne\xc4\x8dak in naslednik v resnici Presijan, Boris pa Presijanov sin.\n_START_SECTION_\nD\xc5\xbeagfar tarihi\n_START_PARAGRAPH_\nD\xc5\xbeagfar tarihi (Zgodovina D\xc5\xbeagfarja), sporno besedilo v ruskem jeziku, ki naj bi bilo delen prevod zgodnjih zgodovinskih gradiv o Bolgarih, Hazarih in drugih evrazijskih nomadskih ljudstvih, ki so jih v 17. stoletju zbrali Vol\xc5\xa1ki Bolgari, omenja Bird\xc5\xbeihana (Presijana) kot sina Sabana\xc5\xa1a (Zvinice), kar bi lahko pomagalo razlo\xc5\xbeiti sicer\n_START_SECTION_\nKonflikt s Srbijo in Bizantinskim cesarstvom\n_START_PARAGRAPH_\nPresijan je bil po prevzemu oblasti verjetno mlad in neizku\xc5\xa1en, zato je dr\xc5\xbeavne zadeve vodil minister (kavhan) Isbul, tako kot pod Presijanovim stricem Malamirjem. Kmalu po prihodu na prestol so se Slovani v okolici Soluna leta 837 uprli bizantinski oblasti. Cesar Teofil je za pomo\xc4\x8d za zatiranje upora zaprosil Bolgare, hkrati pa je s svojim ladjevjem zaplul skozi delto Donave in evakuiral nekaj bizantinskih ujetnikov, ki sta jih tja naselila kana Krum in Omurtag. Isbul se mu je ma\xc5\xa1\xc4\x8deval z vojnim pohodom ob egejski obali Trakije in Makedonije in zasedbo mesta Filipi, kjer je v lokalni cerkvi postavil ve\xc4\x8d ohranjenih spominskih napisov. Po Isbulovem pohodu so Bolgari vzpostavili oblast nad lokalnim slovanskim plemenom Smoljani._NEWLINE_Presijanovo vladanje sovpada s \xc5\xa1irjenjem bolgarske oblasti nad slovanskimi plemeni v Makedoniji in okoli nje. Znano je, da so Srbi in Bolgari v zadnjih letih Teofilovega vladanja \xc5\xbeiveli v miru do bolgarske invazije leta 839. Srbski knez Vlastimir je zdru\xc5\xbeil ve\xc4\x8d srbskih plemen in od cesarja Teofila dobil priznanje neodvisnosti pod njegovo nadoblastjo. Bolgarska priklju\xc4\x8ditev zahodne Makedonije je spremenila politi\xc4\x8dno sliko regije._NEWLINE_Presijanov napad na srbsko ozemlje leta 839 je spro\xc5\xbeil tri leta trajajo\xc4\x8do vojno, v kateri je zmagal Vlastimir. Vzrok zanjo bi lahko bil strah Bolgarov pred srbsko krepitvijo oblasti ali bizantinsko preusmerjanje pozornosti, da bi lahko bili kos slovanskemu uporu na Peloponezu. Zaradi takti\xc4\x8dne prednosti Srbov na hribovitem terenu Presijan ni osvojil nobenega ozemlja. Do\xc5\xbeivel je te\xc5\xbeak poraz in izgubil veliko svojih mo\xc5\xbe. Vojna se je kon\xc4\x8dala s Teofilovo smrtjo, s katero so prenehale Vlastimirjeve obveznosti do Bizantinskega cesarstva._NEWLINE_Presijana je po smrti leta 852 nasledil njegov sin Boris I..\n_START_SECTION_\nZanimivost\n_START_PARAGRAPH_\nPo Presijanu se imenuje Presian Ridge na Livingstonovem otoko v Ju\xc5\xbenih \xc5\xa1etlandskih otokih na Antarktiki.'